**Nostalgii de liliac**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sub liliacul plin de nostalgii

Mă regăsesc întors din pribegii

Și caut printre flori seară de seară

A lumii rătăcire milenară.

Pe sub umbrar mă poartă pasul iar

Privit cu-același aer princiar

De florile-n ciorchine adunate

Ce amețesc toți fluturii de noapte!

Printre dosite raze ce tresar

În adierea blândă de Florar,

Cerul își culcă bolta rourată

Peste parfumul care mă îmbată.

Iar când se-arată luna peste deal

Ca într-un basm ce pare ireal,

Un gând hoinar ridică noi castele

Cu liliacul înflorit prin stele.

Și chiar de gându-mi pare rătăcit

Ori nu și-a regăsit un loc tihnit,

Sub cerul nopții, acolo, printre vii

Mă vei găsi cu ale mele nostalgii.